Ett år uten Odin
I den bunnløse sorgen kan mamma Katrine Olsen Gillerdalen også tenke på gode ting fra det siste året. Responsen var umiddelbar da familien i november fortalte sønnens historie. Det har betydd mye for hele familien, forteller hun: – Det siste året har vært vondt og turbulent. Jeg skulle for alt i verden ha vært alt dette foruten. Samtidig er jeg glad for at vi har fått så mye oppmerksomhet rundt mobbing og barns psykososiale miljø, sier Gillerdalen til VG.– Det vi har fått til fra 19. mars i fjor og til i dag er jeg veldig stolt og ydmyk over. Kun dager etter Odin døde i fjor, bestemte hun seg for å slutte i den jobben hun hadde, og – når hun var klar for det – jobbe mot mobbing. – Vi blir ofte fortalt at «hadde dere ikke stått frem, så hadde det ikke skjedd så mye som det har gjort». Det er noe vi prøver å ta innover oss og takke for. I etterkant av VG-reportasjen i november i fjor opprettet Gillerdalen og to andre mødre Odinstiftelsen, som skal skal hjelpe og bistå foreldre og barn som opplever mobbing i skolen.Og da Djupedal-utvalget i går la frem en ny handlingsplan mot mobbing, var det med ordene til Odin: «Det hjelper ikke å si ifra, de gjør ikke noe uansett». – Det er spesielt for oss. Jeg føler at Odin har blitt hørt nå, og at han er med på å bane en bedre vei for de som kommer etter. Det han sa den gangen, det var jo bare en prat vi hadde over kjøkkenbordet hjemme. At en ene setningen skulle få så mye gjennomslagskraft, det er spesielt. Odins mamma støtter forslaget om at Barneombudet nå kan bli ny klageinstans for alle barn og foreldre i mobbesaker. – Det har ikke fungert særlig bra at klageinstansen i mobbesaker har ligget hos Fylkesmannen. Jeg har tro på at et forsterket Barneombud kan bli en bedre og mer uavhengig og habil klageinstans. Men da er det viktig at Barneombudet bygges opp med styrke nok til virkelig å ta tak i mobbesakene med juridiske eksperter, juridiske virkemidler og saksbehandlere. De viktigste forslagene til Djupedalutvalget viser at vi er på riktig vei, sier Olsen Gillerdalen.Hun er klar på at dagene fremdeles er beintøffe. Den siste uken har hun kjent på at det nærmer seg årsdagen. – Det har vært en hard uke. Det er en dag man ikke har lyst å ha som en merkedag, men som henger den allikevel, sier hun. – Og så er det selvsagt veldig tøft for søsknene til Odin. Vi jobber hardt for å holde fokus på de gode merkedagene, og prøver veldig hardt ikke å la dette overskygge de gode tankene vi kan ha. Katrine Olsen Gillerdalen får fremdeles nesten daglig henvendelser fra andre foreldre som opplever at barna deres blir mobbet. I alt det vonde har hun funnet en mening i å kunne hjelpe andre.– Det er tungt å stå i dette, og tungt å høre alle historiene, men jeg gjør det mer enn gjerne. Dette er veien jeg har valgt, sier hun. – Vi lever et delt liv. Et liv uten Odin og med sorgen, samtidig som vi prøver å bygge oss et nytt liv med minnene etter han. I tillegg er det jobben og antimobbearbeidet. Kunsten er å kunne klare å balansere det.
Odin Olsen Andersgård ble bare 13 år gammel. I dag er det ett år siden han døde.